﻿ FACTORI INHIBITORI AI INOVAŢIEI  ÎN SERVICIILE SOCIALE DANIEL ARPINTE rticolul analizează principalele cauze care blochează abordarea inovatoare în serviciile de asistenţă socială. În A prima parte a articolului este prezentat contextul dezvoltării sistemului de asistenţă socială din România, într-o abordare comparativă. În partea a doua sunt analizaţi principalii factori care generează blocarea inovaţiei: lipsa unei strategii unitare, soluţiile de finanţare a sistemului, cadrul instituţional şi influenţa instituţiilor internaţionale. Cuvinte-cheie: servicii sociale, inovaţie socială, factori ai inovaţiei. INTRODUCERE Asistenţa socială este o expresie a naturii umane, dovadă faptul că forme sistematice de suport nu au avut ca obiectiv integrarea socială a celor în nevoie, serviciile fiind furnizate în special prin intermediul bisericii. Transferul responsabilităţii către sistemul public şi extinderea serviciilor a fost determinată nu doar de reducerea religiozităţii şi a importanţei bisericii, ci şi de nevoia statului de a asigura pacea socială (Payne, M., 2005). Creşterea şi diversificarea problemelor sociale, apariţia unor noi situaţii de dificultate, care pun individul sau grupul afectate în incapacitatea de soluţionare a lor „nu mai reprezintă dificultăţi marginale ale unor persoane vulnerabile, ci mai degrabă probleme cruciale ale colectivităţii însăşi. Nu numai unii indivizi sunt în nevoie, ci însăşi colectivitatea” (Zamfir, E., în Dicţionar sociologie, 1993). Asistenţa socială în Marea Britanie îşi are originea în răspunsul la procesul de industrializare şi urbanizare rapidă din secolul XIX. O serie de acte normative (Amendamentul la Legea Săracilor din 1834) au schimbat modul de abordare a protecţiei celor vulnerabili, scopul fiind asigurarea unei minime protecţii, dar la un nivel la care să descurajeze dependenţa. Charity Organization Society (COS), înfiinţată în 1869, preia principiile Legii Săracilor orientându-şi suportul către săracii merituoşi, categorie care desemna indivizii sau grupurile care demonstrau dorinţa de a a-şi căpăta autonomia sau erau, independent de voinţa lor, în incapacitatea de a munci. Ineficienţa intervenţiei şi caracterul său stigmatizant au Adresa ce contact a autorului: Daniel Arpinte, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, email: arpinte@gmail.com. CALITATEA VIEŢII, XXI, nr. 1–2, 2010, p. 193–202 194 DANIEL ARPINTE 2 stat la baza transformărilor în sistemul de servicii de asistenţă socială de la începutul secolului XX. Trecerea de la filantropie la ajutor sistematic, integrat în politicile sociale ale statului, a fost marcată de implementarea primelor forme structurate de pregătire profesională a asistenţilor sociali. Lorenz (2004) apreciază că filantropia pură a fost abandonată în favoarea intervenţiei punctuale, prin nevoia obţinerii unui cost-beneficiu optim. Astfel, au fost necesare noi forme de suport pentru categoriile vulnerabile, în acord cu principiile fundamentale ale asistenţei sociale. Şi în privinţa organizării sistemelor de asistenţă socială au fost adoptate soluţii inovatoare, dovadă varietatea formelor de organizare. Spre deosebire de sistemul serviciilor de sănătate sau al celui de pensii, organizarea sistemelor naţionale de asistenţă socială cunoaşte o largă diversitate, fiind chiar dificilă identificarea unor tipologii. Aceste structuri sunt rezultatul unor permanente adaptări la resursele disponibile şi varietatea problemelor sociale. Prin resurse înţelegem nu doar alocări financiare ci şi ponderea suportului furnizat de familie, comunitate sau structuri informale de suport. Însă nu toate schimbările sau modelele noi reprezintă inovaţie în asistenţă socială. Experienţa României confirmă eşecul unor soluţii care erau apreciate ca inovatoare sau care şi-au dovedit succesul în implementarea în alte contexte. Aşadar, pentru a considera o inovaţie în asistenţă socială sunt necesare o serie de criterii pentru a distinge acest de tip de soluţie de intervenţiile noi, dar ineficiente sau inaplicabile într-un alt context: Transferabilitatea. Un model inovator, fie că avem în vedere intervenţiile directe în lucrul cu beneficiarii, modele de organizare a sistemului de asistenţă socială sau finanţarea acestuia, ar trebui să fie aplicabile în alte contexte. Sustenabilitatea. Elementul de noutate nu asigură în mod automat calitatea de inovaţie în asistenţă socială. Este necesar ca modelul să poată genera sau întreţine mecanisme pentru menţinerea acestuia. Impactul semnificativ asupra grupurilor-ţintă vizate/societăţii. Un model inovator trebuie să asigure forme de impact consistente la nivelul beneficiarilor dar şi al societăţii în general. CONTEXTUL INOVAŢIEI ÎN SERVICIILE SOCIALE DIN ROMÂNIA În România, proiectele majore pentru dezvoltarea sistemului de asistenţă socială după 1989 au fost aplicate cu dificultate şi cu mare întârziere, comparativ cu celelalte state est-europene, de cele mai multe ori având la bază iniţiative din afara sistemului politic sau a sistemului instituţional din domeniu. Abordarea a fost, mai degrabă, una sectorială, orientată către probleme aflate în criză, încurajată şi de presiunea instituţiilor internaţionale, în special a Comisiei Europene, pentru reforma sistemelor de protecţie a grupurilor dezavantajate. Traseul urmat de România este unul total diferit de cel al altor state est-europene din vecinătate. Zeci de mii de copii instituţionalizaţi, persoane cu handicap, subiecte 3 FACTORI INHIBITORI AI INOVAŢIEI ÎN SERVICIILE SOCIALE 195 care au ocupat importante spaţii în presa internaţională şi o tradiţie în servicii de asistenţă socială, evaluată ca fiind una dintre cele mai performante din Europa la acea vreme, însă brutal întreruptă şi interzisă de regimul comunist, formează contextul iniţial al reînfiinţării sistemului de asistenţă socială. Spre deosebire de România, celelalte state din estul Europei au avut o evoluţie diferită, perioadele de întrerupere temporară a funcţionării sistemelor de asistenţă socială fiind mai reduse. În Polonia sau Ungaria, forme de asistenţă socială existente la nivelul bisericii au beneficiat de îngăduinţa autorităţilor comuniste, iar generaţiile de asistenţi sociali formate în perioada regimului comunist au activat în cadrul serviciilor medicale. Comparativ cu România, în nici un alt stat din fostul bloc comunist nu a avut loc o intervenţie atât de brutală în sistemul de asistenţă socială. Este unul dintre motivele pentru care Polonia sau Ungaria sunt state în care sistemele de servicii de asistenţă socială s-au regenerat într-un ritm mai accelerat. Procesul a fost susţinut de existenţa unei infrastructuri la nivelul bisericii şi perioada mai redusă de întrerupere a formării asistenţilor sociali. De asemenea, imediat după căderea comunismului au fost luate măsuri pentru reglementarea construcţiei instituţionale, proces care în România s-a dovedit mai anevoios, confuz şi influenţat de intervenţii ale instituţiilor internaţionale, nu întotdeauna caracterizate de coerenţă. Prima lege fundamentală pentru sistemul naţional de asistenţă socială este adoptată în 2001, cu 11 ani mai târziu decât Polonia, într-un efort de a relansa procesul de construcţie instituţională. De menţionat este că iniţiativa legii fundamentale şi a unei strategii de dezvoltare a serviciilor a venit din mediul academic, ca parte a unui proces firesc având în vedere acumulările sistemului la acel moment. S-a dorit, astfel, corectarea unor deficienţe majore sesizate în sistemul instituţional: dispersia atribuţiilor către un număr mare de instituţii centrale fără a exista o coordonare a acestora şi adâncirea decalajelor dintre serviciile de la nivel local şi cel judeţean. În mare măsură, lipsa unor direcţii strategice globale a încurajat menţinerea acestor deficienţe, astfel încât, aparent centrată pe priorităţi ale societăţii româneşti, dezvoltarea serviciilor a fost în mod excesiv subsumată unor obiective punctuale (dezinstituţionalizare, protecţia copiilor care muncesc, protecţia tinerilor care părăsesc centrele de plasament, copiii străzii etc.). România se afla în situaţia inedită în care se înfiinţau servicii specializate, foarte costisitoare, lipsite de beneficiari, în vreme ce în peste 90% dintre localităţile rurale, cu excepţia beneficiilor sociale, nu exista nici un fel de formă de asistenţă socială. Efortul de a lansa un proces de construcţie instituţională sustenabil, bazat în mare măsură pe recuperarea tradiţiei interbelice în asistenţă socială, a fost înlocuit cu opţiuni care presupuneau retragerea statului din sistemul de asistenţă socială. Începând cu 2004, au fost lansate o serie de astfel de programe, cel mai vizibil fiind la nivelul sistemului de protecţie a copilului. Astfel de direcţii de dezvoltare nerealiste, dovadă şi eşecul total al implementării acestora, nu au fost suficient evaluate pentru a determina viabilitatea acestora şi, mai ales, potenţialul impact pentru sistemul de asistenţă socială. De altfel, măsurile radicale adoptate de către unele state (ex.: Marea Britanie) similare cu cele propuse pentru România, prin transferul responsabilităţii statului către sectorul privat au avut forme de impact 196 DANIEL ARPINTE 4 negative importante: deprofesionalizarea sistemului de asistenţă socială, scăderea calităţii serviciilor şi a gradului de acoperire a acestora. CAUZE ALE BLOCĂRII INOVAŢIEI ÎN SERVICIILE SOCIALE Lipsa unei strategii unitare Analiza evoluţiei sistemului de asistenţă socială nu indică o direcţie strategică bine conturată, ci doar eforturi sectoriale mai mult sau mai puţin reuşite. Zeci de planuri strategice au fost elaborate în domeniul asistenţei sociale, însă utilitatea acestora a fost, mai degrabă, evidentă din perspectiva procesului birocratic. Ultima strategie în domeniul dezvoltării serviciilor sociale nu are decât rolul de a justifica liniile de finanţare în cadrul FSE. Lipsa de promovare a acesteia sau a participării efective a celor interesaţi la elaborarea documentului indică doar nevoia de a obţine un document justificativ. În ultimii ani, serviciile de asistenţă socială s-au dezvoltat fără o strategie globală, ci pe baza unor strategii sectoriale, pentru anumite categorii sociale, considerate a fi prioritare la un moment dat. Au fost elaborate strategii pentru copii, strategii pentru romi, strategii pentru persoanele cu handicap, fără a se avea în vedere impactul cumulat al acestora. Mai mult decât atât, o mare parte din aceste strategii au rămas la stadiul de intenţie sau au eşuat în faza incipientă a derulării lor, în lipsa unui sistem de monitorizare şi evaluare. Cadrul instituţional s-a dezvoltat în mod haotic, prin transferul unor atribuţii de asistenţă socială de la o instituţie la alta, fără să existe o autoritate cu capacităţi reale de coordonare a furnizorilor de servicii şi beneficii de asistenţă socială. Ca urmare, aceştia au fost mai degrabă interesaţi de obţinerea eficienţei organizaţionale interne decât de reducerea problemelor sociale. De altfel, evaluarea performanţelor după criteriile actuale încurajează acţiunea asupra efectelor şi nu asupra cauzelor. Modul în care au fost stabilite axele şi domeniile majore de intervenţie, în cadrul cărora pot fi accesate resurse, indică lipsa viziunii de dezvoltare a sistemului de servicii. Deşi unul dintre documentele care stau la baza fundamentării POSDRU este Strategia naţională de dezvoltare a serviciilor sociale, niciunul dintre domeniile majore de intervenţie nu răspunde explicit obiectivelor acesteia. Finanţarea sistemului Prin focalizarea domeniilor majore de intervenţie, FSE nu vizează în mod direct sistemul de asistenţă socială, ci contribuie, prin suportul financiar acordat furnizorilor de servicii sau prin adresabilitate, la crearea de servicii pentru grupuri dezavantajate. În aceste condiţii, vor fi accentuate dezechilibrele în dezvoltarea serviciilor la nivel regional. Dacă mecanismele competiţiei au încurajat crearea de servicii performante şi formarea unui corp de profesionişti în atragerea şi gestionarea resurselor financiare, efectele negative se resimt în disparităţile regionale şi slaba dezvoltare a sectorului de servicii de asistenţă socială primară. Principalul risc este diminuarea sustenabilităţii şi 5 FACTORI INHIBITORI AI INOVAŢIEI ÎN SERVICIILE SOCIALE 197 a eficienţei serviciilor existente, prin abordarea fragmentară a problematicii de asistenţă socială. De asemenea, se creează şi o serie de inechităţi datorate distribuţiei teritoriale dezechilibrate a serviciilor. Foarte posibil, aceste efecte negative vor fi accentuate de absorbţia dezechilibrată pe regiuni a fondurilor structurale europene din domeniul incluziunii sociale. Deşi axele prioritare relevante pentru domeniul serviciilor sociale sunt fundamentate pe o serie de documente strategice din domeniul serviciilor sociale, cel mai important fiind Strategia naţională de dezvoltare a serviciilor sociale, atingerea obiectivelor acestora rămâne o formă de impact neintenţionată, câtă vreme fondurile sunt acordate prin competiţie unor furnizori de servicii sociale, fără a exista mecanisme reale de corecţie. Având în vedere modul în care au fost construite liniile de finanţare, priorităţile stabilite şi domeniile de intervenţie, este de aşteptat ca sistemul naţional de asistenţă socială să beneficieze într-o măsură neglijabilă de suport direct. Experienţa implementării programelor PHARE, cel puţin din perspectiva impactului asupra sistemului de asistenţă socială şi a sustenabilităţii serviciilor înfiinţate, este din nou ignorată. De asemenea, lipsa unor linii de finanţare dedicate, a unor programe naţionale care să se adreseze celor mai importante priorităţi şi nevoi de dezvoltare a sistemului, va menţine sau chiar va accentua problemele menţionate în strategia de dezvoltare a serviciilor sociale. Suportul instituţiilor internaţionale A fost acordat sub formă de finanţare directă pentru dezvoltarea de servicii de asistenţă socială, dar şi prin diverse forme de asistenţă tehnică, formă de suport care a însoţit, de regulă, linii de finanţare pentru servicii. Procesul de elaborare a cadrului legislativ şi instituţional care ar fi asigurat mecanismele necesare dezvoltării sustenabile a sistemului de asistenţă socială a fost abandonat, la scurtă vreme de la iniţierea sa, pentru programe internaţionale de asistenţă tehnică. Deşi atrăgătoare prin prisma rezultatelor promise, confirmate de succesul înregistrat în ţările de origine, eforturile experţilor internaţionali s-au dovedit a fi parţial utile, uneori generatoare de confuzie şi întârzieri în procesul de construcţie instituţională. Sistemul de protecţie a copilului a fost principalul destinatar al fondurilor externe, care au contribuit la transformări radicale ale sistemului şi crearea unor instituţii de protecţie, care au absorbit cea mai mare parte a absolvenţilor din domeniul asistenţei sociale, sociologie, psihologie sau ştiinţe ale educaţiei. Există însă şi intervenţii care au generat un impact neglijabil, în special proiectele de asistenţă tehnică cu finanţare PHARE, deşi resursele alocate au fost considerabile neclar. O caracteristică importantă a acestui tip de proiecte este dată de utilizarea excesivă a expertizei externe, apreciată ca fiind limitată sau influenţată de modele neadaptate contextului României (Zamfir, 2004). Scopul acestor finanţări a fost să accelereze reforma sistemului de asistenţă socială şi să diminueze efectele negative ale politicii regimului comunist în domeniul protecţiei grupurilor dezavantajate, în special copiii în dificultate şi persoanele cu 198 DANIEL ARPINTE 6 handicap. Schimbările generate de către intervenţiile instituţiilor internaţionale au fost, în multe cazuri, semnificative, în special în cazul programelor pe termen lung, unde abordarea a avut un caracter de suport al eforturilor locale. Implementarea unor proiecte de acest tip nu a avut decât efecte limitate şi pe termen scurt. Nimic din domeniile prioritare nu a fost abordat, iar schimbările au fost ajustate nevoilor imediate ale celor implicaţi sau vizaţi de către proiect. Asumarea unor direcţii de dezvoltare slab prioritare este o altă caracteristică a proiectelor de construcţie instituţională. Modelele importate au fost insuficient adaptate, motiv pentru care instituţiile create pot genera efecte perverse. Cadrul instituţional Structura instituţională s-a dezvoltat într-o manieră fragmentată, influenţată de decizii politice nesusţinute de o politică unitară. Înfiinţarea unui număr mare de agenţii specializate, cu atribuţii limitate şi lipsite de mecanisme de coordonare au generat un blocaj al încercărilor de a reforma sistemul. Nu mai puţin de 14 instituţii centrale, agenţii subordonate ministerelor sau direcţii în cadrul acestora, asigură funcţii directe sau conexe în sistemul de asistenţă socială. Desigur, toate au un rol clar definit, au în implementare programe cu rezultate şi impact semnificative. Însă, fragmentarea excesivă generează o serie de erori care se răsfrâng asupra beneficiarului de servicii de asistenţă socială. Dificultăţile de coordonare, suprapunerea de atribuţii, fac dificilă elaborarea unor politici coerente. Cadrul instituţional nu a fost adaptat suficient la nevoile de dezvoltare a sistemului de asistenţă socială. Spre exemplu, Inspecţia serviciilor sociale, instituţia desemnată să asigure îndeplinirea standardelor minime în funcţionarea serviciilor sociale şi controlul asupra furnizorilor de servicii, poate genera efecte negative în sistemul de asistenţă socială, încă marcat de dezechilibre în acoperirea cu servicii. Cu alte cuvinte, cele aproape jumătate dintre autorităţile locale din urban, care nu au dezvoltat infrastructura minimă a serviciilor sociale, sau marea majoritate a celor din mediul rural nu intră sub incidenţa inspecţiei sociale pentru a verifica modul în care membrii comunităţii primesc serviciile de asistenţă de care au nevoie. Menţinerea unor standarde ridicate, în condiţiile cvasiinexistenţei serviciilor la nivelul comunităţilor din mediul rural, a unei infrastructuri precare în cele mai multe dintre localităţile urbane, descurajează iniţiativa şi va determina accentuarea concentrării serviciilor la nivelul direcţiilor judeţene de asistenţă socială. Aplicarea unor standarde rigide, chiar dacă asigură garanţia unor servicii de calitate, contrastează cu infrastructura precară la nivelul serviciilor primare sau cu lipsa de interes pentru asigurarea unor servicii minimale la nivel local. O primărie din mediul rural care asigură cu dificultate plata cheltuielilor curente (salarii, utilităţii) sau a serviciilor minime nu va avea suficiente resurse pentru un minim de servicii conforme cu standardele impuse. Soluţiile de organizare a serviciilor ar fi presupus identificarea unor modele care să poată funcţiona cu resurse reduse, dar care să asigure acoperirea nevoilor celor în dificultate. 7 FACTORI INHIBITORI AI INOVAŢIEI ÎN SERVICIILE SOCIALE 199 Evoluţia sistemului de asistenţă socială din România a fost marcată de accelerarea dezvoltării unor servicii specializate, ca răspuns la unele probleme sociale. Opţiunea a fost justificată de identificarea unor soluţii pentru probleme aflate în stare critică şi ne limităm la a menţiona aici situaţia copiilor instituţionalizaţi sau cea a persoanelor cu handicap. Este evident că rolul acestor servicii a fost esenţial pentru atenuarea unor probleme grave, iar intervenţia sectorială şi focalizată a fost, probabil, cea mai bună opţiune în prima fază a dezvoltării sistemului. Odată creat un întreg sistem de servicii sociale specializate performant ar fi fost de aşteptat ca intervenţia să se centreze asupra extinderii reţelei de servicii primare de asistenţă socială. Rolul acestora este esenţial prin asigurarea unui prim nivel al prevenţiei şi prin asigurarea coordonării suportului serviciilor specializate. În România, două noi instituţii au fost create în urma unor proiecte de asistenţă tehnică: Inspecţia Serviciilor Sociale, şi Agenţia de Prestaţii Sociale. Rolul acestora este semnificativ, cu funcţii în fundamentarea deciziilor majore în domeniu sau a asigurării calităţii serviciilor. Însă, crearea cadrului instituţional nu a fost adaptată suficient la nevoile de dezvoltare a sistemului de asistenţă socială. Funcţiile Inspecţiei Sociale au componentă predominantă de control al calităţii serviciilor furnizate, iar raţiunea înfiinţării acesteia a fost argumentată de asigurarea unei coerenţe a funcţiilor de control şi inspecţie existente la nivelul fiecărei instituţii centrale care are atribuţii directe în domeniul serviciilor de asistenţă socială (ANPH, ANPDC etc.). Instituţia inspecţiei în domeniul social nu este nouă. În statele cu tradiţie există organisme similare sau proceduri asumate, la nivelul instituţiilor cu atribuţii de coordonare a sistemului de servicii sociale. Prin preluarea funcţiilor şi extinderea acestora s-a dorit şi asumarea unei componente de monitorizare a politicilor locale de asistenţă socială. Activitatea inspecţiei sociale poate genera însă şi efecte neintenţionate la nivelul întregului sector de servicii. În primul rând, prin impunerea unor standarde ridicate, descurajează iniţiativa creării de noi servicii de asistenţă socială. Inspecţia socială nu verifică modul în care este respectat dreptul la protecţie socială a celor vulnerabili (indiferent de natura acesteia), ci calitatea serviciilor sociale acolo unde au fost create. Presupunând că într-o astfel de comunitate este nevoie de crearea unui serviciu de asistenţă socială de tip centru de zi (cel mai frecvent întâlnit la nivel naţional), este necesar un buget anual de 175 000 RON pentru funcţionarea curentă, luând în considerare o capacitate de 20 de locuri şi o structură minimă de personal conform standardelor specifice (Cojocaru, Cojocaru, 2008). Evident, există şi forme de suport care presupun costuri mai reduse, alternative care pot substitui serviciile costisitoare, însă menţinerea unor standarde ridicate, în condiţiile cvasiinexistenţei serviciilor la nivelul comunităţilor din mediul rural, a unei infrastructuri precare în cele mai multe dintre localităţile urbane, descurajează iniţiativa şi va determina accentuarea concentrării serviciilor la nivelul direcţiilor judeţene de asistenţă socială. Aplicarea unor standarde rigide, chiar dacă asigură garanţia unor servicii de calitate, contrastează cu infrastructura precară la nivelul serviciilor primare sau lipsa de interes pentru asigurarea unor servicii minimale la nivel local. 200 DANIEL ARPINTE 8 SOLUŢII PENTRU ÎNCURAJAREA ADOPTĂRII DE SOLUŢII INOVATOARE Cojocaru şi Cojocaru (2008) propun o soluţie inedită ca recomandare pentru dezvoltarea serviciilor de prevenire de la nivel local. Considerând, pe baza studiilor realizate în comunităţi, că serviciile de tip centre de zi sunt foarte costisitoare şi dificil de gestionat la nivelul localităţilor mici, autorii propun alternative mai puţin costisitoare, dar cu impact semnificativ asupra familiilor din comunitate. Un astfel de serviciu poate fi un centru comunitar de resurse pentru părinţi şi familie sau centre de consiliere şi sprijin pentru părinţi (Cojocaru, Cojocaru, 2008). De fapt, propunerea autorilor, cu potenţial semnificativ de a fi implementată pe scară largă, nu este altceva decât o modalitate de a ocoli, în mod legal, constrângerile generate de aplicarea standardelor prea ridicate. O altă soluţie ar fi fost ca rolul Inspecţiei Sociale să fie reconsiderat în totalitate, astfel încât să devină un organism care să ofere suport furnizorilor de servicii sociale şi să îşi asume gradual atribuţiile de control şi verificare. Perioada de „graţie” ar fi trebuit să fie stabilită în acord cu stadiul şi ritmul de dezvoltare a sistemului de servicii. Un model interesant poate fi The Social Assistance Fund (SAF) din Lituania, care are responsabilităţi de evaluare calitativă a serviciilor de asistenţă socială, diseminare de informaţie, furnizarea de asistenţă tehnică şi de formare, asigurarea de finanţare pentru proiectele de asistenţă socială implementate de către instituţiile publice. Rolul de finanţator este semnificativ, având în vedere că SAF administrează aproximativ un sfert din fondurile publice destinate asistenţei sociale. Programe similare de suport pentru dezvoltarea infrastructurii serviciilor sociale sau a dezvoltării organizaţionale a furnizorilor de servicii sociale au fost implementate în anii trecuţi, cu impact şi rezultate excelente. Fondul Român de Dezvoltare Socială (FRDS) finanţează proiecte în domeniul serviciilor sociale, ultimul program având şi o componentă de infrastructură. Condiţiile de accesare a finanţării sunt simplificate, pentru a permite comunităţilor dezavantajate să parcurgă paşii necesari obţinerii fondurilor. De asemenea, în toate fazele proiectului sunt implicaţi facilitatori comunitari, de regulă practicieni cu o foarte bună cunoaştere a comunităţilor şi expertiză în participare comunitară. Facilitatorul completează nevoia de expertiză specifică în gestionarea proiectelor şi acordă asistenţă tehnică beneficiarilor fondurilor. De asemenea, acesta îşi asumă şi atribuţii de monitorizare a proiectelor implementate. Fondurile sunt alocate pe baza unor criterii care avantajează comunităţile defavorizate. Un astfel de program de finanţare are o serie de caracteristici, dintre care vom reţine elementele esenţiale pentru succesul intervenţiilor în domeniul construcţiei instituţionale şi a extinderii infrastructurii serviciilor de asistenţă socială. Transferul de expertiză: programele de suport a furnizorilor de servicii trebuie să se bazeze pe un transfer masiv de expertiză adaptată nevoilor acestora. 9 FACTORI INHIBITORI AI INOVAŢIEI ÎN SERVICIILE SOCIALE 201 Asistenţa tehnică este furnizată având la bază o bună cunoaştere a contextului implementării proiectului şi a resurselor care pot fi mobilizate pentru a asigura sustenabilitatea proiectului. De altfel, proiectele din domeniul social cu rezultate şi impact semnificative au avut o componentă de diagnoză a contextului. Alocarea unor resurse de dimensiuni relativ reduse, în raport cu impactul şi rezultatele generate: condiţia esenţială a asigurării suportului real şi a motivaţiei beneficiarului este gradul de participare la proiect, fie că este vorba de resurse financiare sau un alt tip de contribuţie. Acestea trebuie ajustate în raport cu capacitatea reală a beneficiarului. Evaluarea iniţială pune accent pe resurse ale comunităţii sau ale solicitantului care pot fi utilizate (ex.: contribuţie în muncă, utilizarea unor clădiri/spaţii nefolosite etc.), fără ca disponibilizarea acestora să genereze dificultăţi majore în implementarea proiectului, au fost completate cu resurse ale beneficiarului. Utilizarea unor criterii de selecţie a proiectelor care asigură distribuţia în funcţie de nevoi: alocarea finanţării după criteriul competiţiei este, fără îndoială, o condiţie esenţială pentru selecţia proiectelor viabile, cu potenţial succes. Însă, în domeniul serviciilor sociale intervin o serie de distorsiuni, care se cer a fi corectate printr-o serie de mecanisme care să asigure direcţionarea resurselor, păstrând un echilibru optim între nevoi şi competitivitate. Am arătat în secţiunile anterioare că alocarea de resurse pe bază de proiecte a accentuat polarizarea teritorială a distribuţiei serviciilor. Furnizorii de servicii care au beneficiat de avantajul disponibilităţii resurselor umane sau a accesului la informaţie au atras cele mai importante resurse din finanţările europene. În cazul programelor implementate de FRDS au existat o serie de criterii suplimentare care au focalizat distribuirea resurselor, având în vedere, în primul rând, nevoia din comunităţile sărace. Deficitul de expertiză a fost compensat de prezenţa unor specialişti, care au asigurat asistenţă tehnică solicitanţilor. Monitorizarea permanentă permite fundamentarea deciziilor care pot modifica activităţile, însă fără a afecta atingerea obiectivelor sau a rezultatelor propuse. Abordarea flexibilă, caracteristică a dezvoltării sociale prin proiecte, este frecvent abandonată în favoarea respectării planificărilor şi a procedurilor rigide. În special finanţările din surse europene au accentuat abordarea orientată către implementarea tuturor activităţilor propuse în cererea de finanţare şi a obţinerii rezultatelor asumate. În cazul proiectelor finanţate prin fondurile structurale, tendinţa este şi mai accentuată. Însă proiectele din domeniul social, în special cele care privesc domeniul asistenţei sociale, solicită un grad ridicat de adaptabilitate la contextul în care acestea se implementează. În cazul proiectelor FSE, cerinţa este cu atât mai acută cu cât perioada consumată de la conceperea proiectului şi până la începerea efectivă a activităţilor este, în cele mai multe cazuri, mai mare de un an. Dacă pentru proiectele din infrastructură întârzierea nu afectează în mod semnificativ rezultatele, pentru cele din domeniul social poate decide în mod structural calitatea rezultatelor şi, mai ales, a impactului generat. 202 DANIEL ARPINTE 10 BIBLIOGRAFIE 1. Answin, W., Austria, în Campanini, A., Frost, E., (editori), European Social Work – Commonalities and Differences, Roma, Editura Carocci, 2004. 2. Arpinte, D., Baboi, A., The impact of the external financing on the development of the social work system, în „Revista de Cercetare şi Intervenţie Socială”, nr. 25, Iaşi, 2009. 3. Arpinte, D., Inovaţia în serviciile sociale, în „Calitatea vieţii”, nr. 1–2, 2009. 4. Burada, V., Berceanu, D., Petrescu, C., Analiza mecanismelor de finanţare directă de la bugetul de stat pentru organizaţii neguvernamentale din România, Bucureşti, FDSC, 2007. 5. Cojocaru, D., Cojocaru, Ş., Managementul de caz în protecţia copilului, Iaşi, Editura Polirom, 2008. 6. Dominelli, L., Deprofessionalising Social Work: Anti-oppressive Practice, Competencies, Postmodernism, în „British Journal of Social Work”, nr. 26 (2), 1996, pp. 153–175. 7. Dominelli, L., Introducing social work, Cambridge, Polity Press, 2009. 8. Khan, P., Dominelli, L., The impact of globalization on social work in the UK, în „European Journal of Social Work”, 3, 2000. 9. Mulgan, G., Albury, D., Innovation in the public sector, UK Prime Minister’s Strategy Unit, 2003. 10. Newman, M., Supporting Social Care Workers Report, London, Department of Health, 2003. 11. Payne, M., Team-work in Multi-professional Care, London, Macmillan, 2000. 12. Payne, M., The origins of social work: Continuity and change, Hampshire, Palgrave, 2005. 13. Zamfir, C., Stoica, L, (coord.), O nouă provocare: dezvoltarea socială, Iaşi, Editura Polirom, 2006. 14. Zamfir, C., Vlăsceanu, L. (coord.), Dicţionar de sociologie, Bucureşti, Editura Babel, 1993. 15. *** Strategia Naţională de Dezvoltare a Serviciilor Sociale, Guvernul României, ianuarie 2006. he article analyses the main issues which might hinder the innovative approach in social work services. The first part T describes the context of the social work development in Romania, based on a comparative approach. In the second part are presented the main factors for lack of innovation: the lack of strategic vision, the financial arrangements, the institutional framework and the influence of international institutions. Keywords: social services, social innovation, innovation’s factors. 